ઘણા ભાષાંતરકારો અને લખનારા સાથે પણ અમારે કાયમ પનારો પડે છે. પહેલાં પણ પડતો હતો, આજે પણ પડે છે. એમાંના ઘણા એવા પણ હોય છે જેઓ આ ક્ષેત્રમાં, એટલે કે લેખનક્ષેત્રમાં ખાસ્સાં વર્ષોથી હોય. સ્વાભાવિક છે કે એ સૌને એમ હોય કે મારી પાસે બહોળો અનુભવ છે અને મને મસ્ત લખતા કે ભાષાંતર કરતા આવડે છે. વાસ્તવિકતા એ હોય છે કે અમને ભટકાનારા ઘણા એવા હોય છે જેમને પોતાની માતૃભાષાના પાયારૂપ સિદ્ધાંતો સુધ્ધાં ખબર હોતા નથી.